MEDDELELSE FRA KOMMISSIONEN TIL EUROPA-PARLAMENTET i henhold til artikel 251, stk. 2, andet afsnit, i EF-traktaten vedrørende Rådets fælles holdning med henblik på vedtagelsen af Europa-Parlamentets og Rådets forordning om dyresundhedsmæssige betingelser for ikke-kommerciel selskabsdyretransport og om ændring af Rådets direktiv 92/65/EØF

1. SAGSFORLØB

Dato for fremsendelsen af det oprindelige forslag - KOM(2000) 529 endelig - 2000/0221(COD) - til Parlamentet og Rådet: // 19. september 2000

Dato for Det Økonomiske og Sociale Udvalgs udtalelse (EFT C 116 af 24.4.2001, s. 54): // 29. november 2000

Dato for Europa-Parlamentets udtalelse ved første- behandlingen (EFT C 27E af 31.1.2002, s. 55): // 3. maj 2001

Regionsudvalget har besluttet ikke at udtale sig. //

Dato for fremsendelsen af det ændrede forslag - KOM(2001) 349 endelig: // 22. juni 2001

Dato for vedtagelsen af Rådets fælles holdning: // 27. juni 2002

2. FORMÅLET MED KOMMISSIONENS FORSLAG

Formålet med dette ændrede forslag til Europa-Parlamentets og Rådets forordning er at fastsætte fælles regler for ikke-kommerciel selskabsdyretransport.

Når det gælder flytning af dyr inden for EU, er en egentlig harmonisering næppe sandsynlig inden for den nærmeste fremtid på grund af det særlige problem med rabies, som er et specielt følsomt spørgsmål for tre medlemsstater (Det Forenede Kongerige, Irland og Sverige). Disse lande, som længe har været fri for rabies og ikke har vaccinationsprogrammer, har først for nylig vedtaget et alternativ til ordningen med seks måneders karantæne for alle kødædende dyr, der føres ind på deres område. I forslaget er der derfor forudset to ordninger for flytning inden for EF.

Også for tredjelande forslås der to ordninger. En ordning for dem, hvis rabiesstatus kan anses for at svare til status i de "kontinentale" medlemsstater, og en anden, strengere ordning for tredjelande, hvor rabies er endemisk. Forslaget indeholder derfor nærmere bestemmelser om og kriterier for klassificering af tredjelande.

I forslaget er der også fastsat nærmere bestemmelser om vedtagelse af en model til et "europæisk veterinærpas".

Efter en overgangsperiode på otte år foreslås der elektronisk identifikation som eneste tilladte identifikationsmetode ved flytning af dyr (tatoveringer vil fortsat være tilladt i denne periode).

Der er også fastsat bestemmelser, som giver en medlemsstat mulighed for at kræve yderligere garantier, hvis en særlig situation gør det påkrævet.

Endelig er der taget hensyn til andre arter end dem, der er berørt af rabies, for at gøre det lettere at flytte dem inden for EF's område.

3. BEMÆRKNINGER TIL DEN FÆLLES HOLDNING

3.1. Generelle bemærkninger

Kommissionen bemærker med tilfredshed, at Rådet har giver sin tilslutning til den generelle strategi i Kommissionens ændrede forslag.

Den fælles holdning, som blev vedtaget enstemmigt, tilgodeser de ændringer, som Parlamentet har vedtaget, og som Kommissionen har indarbejdet i sit ændrede forslag.

Rådet har dog indført nogle nye bestemmelser.

Således afviger Rådets fælles holdning i sin generelle struktur fra det ændrede forslag, idet en række dyresundhedsmæssige betingelser, som oprindelig indgik i bilaget, er integreret i selve retsakten alt efter flytningens art. Formålet med denne ændring er udskille retsaktens grundlæggende retlige elementer fra de tekniske elementer, der henhører under gennemførelsesbestemmelserne (komitologi). Dette berører ikke forslagets ånd eller betingelserne på længere sigt for en udvikling hen imod en ægte harmonisering.

Desuden præciserer og styrker Rådets fælles holdning visse punkter i Kommissionens ændrede forslag :

Den:

- ændrer direktivet, som gælder for handel med disse dyr (92/65/EØF), for at sikre umiddelbar overensstemmelse mellem de to tekster

- fastsætter i visse tilfælde undtagelser fra det generelle princip om rabiesvaccination af unge dyr

- foreslår rabiesvaccination af fritter som et generelt princip, der skal gælde for alle flytninger af disse dyr

- den fastsætter en overgangsperiode på fem år, hvorefter de særlige bestemmelser om flytninger til de tre følsomme medlemsstater (Det Forenede Kongerige, Irland og Sverige) skal tages op til fornyet overvejelse på baggrund af udviklingen i rabiessituationen i EU

- den præciserer de yderligere garantier, som indrømmes visse medlemsstater i en overgangsperiode på fem år.

Disse ændringer er resultatet af et omhyggeligt afvejet kompromis og berører ikke kernen i forslaget og dets langsigtede mål.

3.2. Holdningen til Parlamentets ændringsforslag ved førstebehandlingen

Ændringer, som Parlamentet har vedtaget, og som er blevet indarbejdet af Kommissionen i dens ændrede forslag og i den fælles holdning

Ændring 8, 9, 11 og 15 er optaget i Rådets fælles holdning (henholdsvis artikel 6, stk. 2, artikel 8, stk. 1, litra b), nr. ii), artikel 11 og artikel 5, stk. 1, litra b).

I ændring 4 foreslås det i en betragtning, at Kommissionen træffer de nødvendige foranstaltninger til at skabe overensstemmelse mellem de for samhandelen gældende regler. Rådets fælles holdning er mere vidtgående end Parlamentets ønske, idet der direkte foretages en ændring af direktiv 92/65/EØF, som vedrører disse spørgsmål (artikel 22).

Endelig er der foretaget en lille ændring af ændringsforslag 6. Ifølge dette ændringsforslag anerkendes kun elektronisk identifikation ved udløbet af en overgangsperiode på otte år, og det sker automatisk. Rådet foreslår ikke denne automatiske foranstaltning. Det særlige tilfælde, der gør sig gældende for medlemsstater, som allerede kræver elektronisk identifikation af dyr, der føres ind på deres område (Det Forenede Kongerige), behandles andetsteds (artikel 6, stk. 1, første led).

3.3. Nye bestemmelser eller ændringer indsat af Rådet

Som anført ovenfor i de generelle bemærkninger berører Rådets ændringer ikke forslagets ånd eller dets mål.

De er resultatet af et vanskeligt kompromis mellem medlemsstaterne, som ofte har meget divergerende opfattelser af disse spørgsmål. Da Rådet søgte at nå frem til dette kompromis, måtte det tage hensyn til forskellige specifikke nationale og lokale situationer, som kunne gøre undtagelser fra de generelle regler berettigede.

På tre meget væsentlige punkter udgør Rådets ændringer et positivt bidrag til den tilstræbte ægte harmonisering på lang sigt.

Rådet foreslår:

- bestemmelser om flytning af unge dyr mellem medlemsstater med samme rabiesstatus

- en overgangsperiode på fem år, hvorefter de særlige bestemmelser, der er fastsat for Det Forenede Kongerige, Irland og Sverige, vil blive taget op til revision på baggrund af erfaringerne og udviklingen med hensyn til rabies i EF

- direkte ændringer af bestemmelserne i direktiv 92/65/EØF om handel med arter, der er modtagelige for rabies.

Kommissionen godkender derfor alle de ændringer, Rådet har foretaget.

4. KONKLUSION

Kommissionen støtter den fælles holdning, som Rådet vedtog den 27. juni 2002.